Augusztus 13.
A mi Urunk és Istenünk, az Üdvözítő Jézus Krisztus szent színeváltozásának ünnepzárása
Tropár 7. hang
Átváltoztál színedben a hegyen, Krisztus Istenünk, * megmutatván tanítványaidnak dicsőségedet, amennyire láthatták. * Tündököljön reánk is, bűnösökre * a te örökké való világosságod * az Istenszülőnek könyörgései által. *’ Mindeneket megvilágító Urunk, dicsőség néked!
Az első zsoltárcsoport után kathizma
4. hang. Minta: Elcsodálkozott József...
Átváltoztál színedben a Tábor-hegyen, Üdvözítőnk, * és megmutattad, * hogy az emberek átváltoznak a te dicsőséged hatására * a te második, félelmetes eljöveteledkor. * Illés és Mózes beszéltek veled. * Tanítványaid közül is magaddal vittél hármat. * Ezek látták, Uralkodó, a te dicsőségedet, * és elámultak a te ragyogásodon. * Te, ki egykor kiárasztottad ezekre világosságodat, *’ világosítsd meg a mi lelkünket!
Dicsőség… most és… 
Még egyszer ugyanez
A második zsoltárcsoport után kathizma
4. hang. Minta: Elcsodálkozott József...
A Tábor-hegyén színedben átváltoztál, Jézus, * és fényes felhő mint sátrad, * a te dicsőségeddel födte be az apostolokat, * ezért ők a földre borultak, * mert nem viselhették el * a te arcod hozzáférhetetlen dicsőségének ragyogását, kezdetnélküli Üdvözítőnk, Krisztus Isten! * Te, ki egykor kiárasztottad ezekre világosságodat, *’ világosítsd meg a mi lelkünket!
Dicsőség… most és…
Még egyszer ugyanez
[bookmark: _GoBack]Kánon
I. óda. 4. hang
Izrael seregei * száraz lábbal keltek át a Vörös-tengeren * és a mély vízen, * s midőn a lovon ülő ellenséges vezéreket ugyanabban elmerülni látták, * örömittasan így zengedeztek: * Énekeljünk Istenünknek, mert ő dicsőséges!
Az Isten országáról beszélve az élet igéit mondta Krisztus tanítványainak: Bennem, amint megközelíthetetlen világossággal tündöklöm, megismerhetitek az Atyát, ti, akik örvendezve zengitek: Énekeljünk a mi Istenünknek, mert ő megdicsőült!
A pogányok erejét lefegyverezve megszerzitek gazdagságukat, kedves tanítványok, s ámulatot keltetek majd, mert dicsőséggel teltek majd be, mint ahogyan én mutatkozom, napnál fényesebben ragyogva, s örvendezéssel fogjátok zengeni: Énekeljünk a mi Istenünknek, mert ő megdicsőült!
Ma Krisztus a Tábor-hegyen enyhített fénnyel tündökölt, megmutatta tanítványainak azok befogadóképessége szerint isteni fényözönének képét, azok beteltek az isteni fényesség tündöklő ragyogásával, és örvendezve zengték: Énekeljünk a mi Istenünknek, mert ő megdicsőült!
Katavászia 8. hang 
Keresztet jelezvén vesszejével Mózes, * a gyalogmenő Izraelnek * a Vörös-tengert megnyitá, * s leírván újra * a legyőzhetetlen győzelem jelét, * Fáraó szekereit * a hullámokba temeté. * Miértis Krisztus Istenünknek énekeljünk, *’ mert ő megdicsőült!
III. óda. 4. hang
Lehanyatlott az erősek íja, * a gyöngék pedig erősekké lettek, * ezért erősödött meg a szívem az Úrban.
Ádám természetét teljesen magadra vetted, a hajdan sötétségbe borult természetet megváltoztattad, ragyogóvá tetted, és színed változásával átistenítetted.
Krisztus, aki Izraelt egykor tűzoszloppal és felhővel vezette a pusztában, ma a Tábor-hegyén kifejezhetetlen módon, világosságban felragyogott.
Katavászia
A vessző a titok * kijelentésére szolgált, * mert kivirágzása által választotta az Úr a főpapot; * de a hajdan terméketlen Egyháznak ma virágzott föl * a Keresztfa *’ a hatalomra és megerősödésre.
Kathizma
4. hang. Minta: Elcsodálkozott József...
Midőn a Tábor-hegyén * a bölcs Mózes és Illés között állva * színedben átváltoztál, Istenem, * a Jakabbal és Jánossal ott levő Péter ezeket mondta: * Jó nekünk itt lenni, * készítsünk három hajlékot, * egyet Mózesnek, egyet Illésnek, * egyet pedig neked, Uralkodó Krisztus! * Te, ki egykor kiárasztottad ezekre világosságodat, *’ világosítsd meg a mi lelkünket is!
Dicsőség… most és… 
Még egyszer ugyanez.
IV. óda. 4. hang
Hallottam a te dicsőséges * gondviselésedről, Krisztus Isten, * mert a Szűztől megszülettél, * hogy a tévelygéstől megmentsd azokat, kik így kiáltanak hozzád: * Dicsőség a te hatalmadnak, Urunk!
Krisztus Isten, ki a Sínai-hegyen írásba adtad a törvényt, felhőben, tűzben, ködben, s fergetegben utazva mutatkoztál. Dicsőség a te hatalmadnak, Urunk!
Hogy elhitesd a te dicsőséges üdvgondozásodat, Krisztus Isten, ki öröktől fogva vagy, és ki a felhőre lépsz, a Táboron kifejezhetetlen módon felragyogtál.
Szolgálatra készen melletted álltak és beszéltek veled azok, Uralkodó Krisztus, akikkel a füstölő tűzben, a felhőben és a könnyű szellőben szóltál. Dicsőség a te hatalmadnak, Urunk!
Előre beszéltek a te jövendő kereszthalálodról a Táboron jelenlevők: Mózes, aki hajdan az égő bokorban látott téged, és Illés, aki a tüzes szekéren emelkedett a magasságba, Krisztus.
Katavászia
Meghallám, Uram, * a te gondviselésed titkát, * és megértem a te műveidet, *’ és magasztalám a te Istenségedet.
V. óda. 4. hang
Krisztus, ki az ősködöt szétoszlattad, * hogy helyet adjon a világosságnak, * téged, mint a világosságban élő Teremtőjüket magasztalnak műveid. * Vezéreld a mi útjainkat is * a te világosságodban!
Meghódolt a te színed előtt minden napszak, Krisztus, mert a nap a te lábad elé rakta le világosságát, a magasba törő fényt, amikor emberi alakoddal színedben átváltozni kegyeskedtél.
Íme, itt az üdvözítő Krisztus, akiről hajdan előre hirdették, hogy Isten — így kiált fel Mózes és Illés a tanítványok füle hallatára a Tábor szent hegyén.
Az emberi természettel egyesült változatlan természet a benne levő anyagtalan istenség világosságát fölfedte, és az apostolokra kifejezhetetlen módon felragyogott.
Mikor a tanítványok megláttak téged, az Atya dicsőségében felragyogott világosságot, így kiáltottak hozzád, Krisztus: A te világosságodban irányítsd útjainkat!
Katavászia
Ó * háromszorosan boldog fa, * melyre szegeztetett * Krisztus, a király és Úr, * s mellyel elbukott a fa által csaló * általad megcsalatva, * ki testileg felfüggesztettél a Keresztre, * ajándékozván békességet *’ a mi lelkünknek!
VI. óda. 4. hang
Midőn szorongatás gyötört engem, * Uram, hozzád kiáltottam, * és te meghallgattál, * üdvözítő Istenem!
A nap fényénél is tündöklőbb világosság ragyogott fel a Táboron, az Üdvözítő, aki megvilágosított minket.
Fölmentél a Tábor-hegyére, Krisztus. Átváltoztál színedben, s a tévelygés minden homályát beragyogva fényesen tündököltél.
Istennek ismertek meg téged a Táboron a dicsőséges apostolok, Krisztus, és ámulattal térdet hajtottak előtted.
Katavászia
A tengeri szörny gyomrában Jónás * tenyereit kereszt alakban kiterjeszté * az üdvösséges kínszenvedést jelképezvén; * majd harmadnap kiszállván, * dicsőséges föltámadását ábrázolta * a testileg keresztre szegezett Krisztus Istennek, * ki harmadnapi föltámadásával *’ a világot megvilágosította.
Konták
7. hang
A hegyen átváltoztál, Krisztus Istenünk, * és amennyire tanítványaid képesek voltak, * meglátták a te dicsőségedet, * hogy amikor megfeszíttetve látnak téged, * értsék meg, hogy önként szenvedsz, * és hirdessék a világnak, * hogy te valóban *’ az Atya kisugárzása vagy.
Ikosz
Ébredjetek, tunya gondolataim, ne tegyétek lelkemet örökösen földhözragadttá, hanem keljetek föl, és emelkedjetek az isteni fölmenetel magaslatára! Siessünk Péterrel és a Zebedeus-fiúkkal, hogy velük együtt fölérkezzünk a Tábor-hegyére, velük együtt lássuk a mi Istenünk dicsőségét, és hallgassuk meg a szózatot, amelyet ők a magasságból hallottak, s melynek alapján hirdették, hogy ez az Atya kisugárzása!
VII. óda. 4. hang
Ábrahám ivadékai, az ifjak * hajdan Babilonban * a kemence lángját taposták, * és énekszóval zengték: * Atyáinknak Istene, áldott vagy te!
Megközelíthetetlen dicsőséged fénye, Krisztus, elárasztotta az apostolokat a Tábor-hegyén, és ők ezt hangoztatták: Atyáinknak Istene, áldott vagy te!
Az isteni szózat mennydörgésében, a harmatozó felhőben s a te fényességedben gyönyörűségüket találták az apostolok, Krisztus, és hangoztatták: Atyáinknak Istene, áldott vagy te!
Krisztussal, az élet szerzőjével voltak Zebedeus fiai, midőn fényesség áradt arcáról, s így mennydörögtek: Atyáinknak Istene, áldott vagy te!
Katavászia
A gonosz zsarnok esztelen parancsa az embereket megingatá, * mely Isten elleni tilalmat és utálatos káromlást lehelt, * de a három ifjút nem rettenté meg az állati düh, * sem az emésztő tűz, * hanem a Lélek harmatozó fuvallata mellett * lángok között énekelték: * Áldott vagy Te, *’ a mi és atyáink dicsőített Istene!
VIII. óda. 4. hang
A Babilonban élő ifjak * isteni buzgalmuk hevében égve * a zsarnok és a lángok fenyegetését bátran eltiporták, * s a tűz közepén beharmatozva így énekeltek: * Áldjátok az Urat, az Úrnak minden művei!
Az, aki puszta kézintéssel fenntart mindent, szeplőtelen lábaival fölmegy a Tábor-hegyére, ott napnál fényesebben ragyog az arca, s bemutatja a törvény és a kegyelem kiválasztottjait, akik zengik: Áldjátok az Urat, az Úrnak minden művei!
A Táboron, a megközelíthetetlen dicsőségben kifejezhetetlen módon felragyogott a végtelen, hozzáférhetetlen világosság, az Atya fénye, ki ragyogóvá tette a teremtést, és átistenítette az embereket, akik zengik: Áldjátok az Urat, az Úrnak minden művei!
Szentekhez illő módon álltak a Tábor-hegyén Mózes és Illés, világosan látták az isteni személy vonásait, az atyai dicsőségben ragyogó Krisztust, és zengték: Áldjátok az Urat, az Úrnak minden művei!
A felhőben elhangzott isteni szózat nyomán dicsőségessé lett egykor Mózes arca, Krisztusnak pedig egész ruházata dicsőség és fényesség, mert ő a világosság szerzője, és megvilágosítja mindazokat, akik zengik: Áldjátok az Urat, az Úrnak minden művei!
A tanítványok látták a Tábor-hegyen a felhőbe burkolódzott Krisztust, leborultak a földre, megvilágosult a lelkük, s az Atyával és a Szentlélekkel együtt magasztalták őt: Áldjátok az Urat, az Úrnak minden művei!
Katavászia
A Háromsággal egyenlő számú ifjak, * áldjátok a teremtő Atyaistent, * énekeljétek a tüzet harmattá változtató Igét * és magasztaljátok a mindnyájunkat elevenítő Lelket, *’ aki legszentebb mindörökké.
IX. óda. 4. hang
A te Szülötted enyészhetetlen, * s méhedből vett testtel világra jött Isten, * ő, ki a földön megjelent, és az emberek között lakott, * ezért mindnyájan magasztalunk téged, Istenszülő.
Az együtt remegő tanítványokra hirtelen fényözön áradt, egymásra néztek, elámulva a földre borultak, s téged, mindenség Uralkodója, leborulva imádtak.
A felhőből Isten harsogta szózat hangzott, és megerősítette a csodát. A világosság Atyja így szólt az apostolokhoz: Ez az én szeretett Fiam, őt hallgassátok!
Hallották a Táboron az Ige szolgái az Atya hangját, és látták a nagyszerű csodát, az őseredeti minta lenyomatát, és így kiáltottak: Ez a mi Üdvözítőnk!
Magasztalunk téged az Atyával és a Szentlélekkel egyetemben, az igazán Létezőnek változhatatlan képmása, te változatlan pecsétlenyomat, Fiú-Ige, a Magasságbelinek bölcsessége, karja, erőteljes jobbja!
Katavászia
Titkos paradicsom * vagy te Istenszülő, * mely művelés nélkül * nevelte fel Krisztust, * ki az életadó * Keresztfát ültette a földbe, * s ki által * most felmagasztaltatva * őt imádjuk, *’ téged pedig dicsőítünk.
Fényének
Mintadallam 3. hang
Változhatatlan világossága a születetlen Világosság-Atyának, Ige! Ma a Táboron a te megmutatkozó fényességedben megláttuk az Atyát mint Világosságot, és a Szentlélek fényes ragyogását, kik az egész teremtést megvilágosítják.
Dicséreti sztihirák
4. hang. Minta: Minekelőtte felülről...
A te tiszteletreméltó Kereszted * és kínszenvedésed előtt * magadhoz vevén szent tanítványaid közül azokat, * kiket előre kiválasztottál, * fölmentél, Uralkodó, a Tábor-hegyére, * meg akarván mutatni nekik a te dicsőségedet, * kik látván a te átváltozásodat és napnál fényesebb arcodat, * földre esvén és hatalmad fölött csodálkozván, fölkiáltottak: * Te örök világosság vagy, Krisztus, ** és az Atyának fénye, *’ habár testben jelentél meg, ó Változhatatlan! (kétszer)
Öröktől fogva létező Isten-Ige, * ki világossággal mint köntössel körül vagy öltve, * színedben átváltozván, tanítványaid előtt * a napnál vakítóbb fényt árasztottál. * Mózes és Illés pedig megjelenvén előtted, * téged az élők és holtak Istenének neveztek, * és dicsőítették a te kimondhatatlan gondviselésedet, * kegyességedet és kimeríthetetlen irgalmadat, ** mellyel a vétkeiben elmerülő *’ világot üdvözítetted.
Ki szűzi felhőből születtél * és megtestesültél, * és a Tábor-hegyen átváltoztál, Urunk, * és fényes felhővel vetted körül magad, * Atyád szózata a jelen volt tanítványok előtt * nyilvánvalóan az ő szeretett Fiának jelentett ki téged, * ki vele egylényegű és egyuralkodású vagy. * Azért Péter, azt sem tudva, mit beszél, * elámulva mondá: ** Jó nekünk itt lennünk, *’ nagyirgalmú Jótevőnk!
Dicsőség… most és… 8. hang
Magával vitte Krisztus * Pétert, Jakabot és Jánost a magas hegyre, * és átváltozott előttük színében, * és sugárzott arca, mint a nap, * ruhái pedig fehérlettek, mint a világosság, * és megjelent ott Mózes és Illés, * és beszéltek ővele, * és fényes felhő árnyékolta be őket, * és íme, szózat hallatszott a felhőből: * Ez az én kedvelt Fiam, * kiben nekem kedvem telik, *’ őt hallgassátok!
Nagy dicsőítés
Tropár 7. hang
Átváltoztál színedben a hegyen, Krisztus Istenünk, * megmutatván tanítványaidnak dicsőségedet, amennyire láthatták. * Tündököljön reánk is, bűnösökre * a te örökké való világosságod * az Istenszülőnek könyörgései által. *’ Mindeneket megvilágító Urunk, dicsőség néked! (háromszor)


